মাসরুর আল-বালখি

**মাসরুর আল-বালখি** ( ; মৃত্যু: ২৬ ডিসেম্বর, ৮৯৩)  নবম শতাব্দীর শেষের দিকে আব্বাসীয় খিলাফতের একজন ঊর্ধ্বতন সামরিক কর্মকর্তা ছিলেন।

## জীবনী
মাসরুরের প্রাথমিক জীবন সম্পর্কে খুব অল্পই জানা যায়; তাঁর নিসবা থেকে ধারণা করা হয় যে তিনি বালখ অঞ্চলের অধিবাসী ছিলেন এবং সম্ভবত ইরানি বংশোদ্ভূত ছিলেন। ইতিহাসবিদ তাবারি ৮৭০ সালে খলিফা আল-মুহতাদির অপসারণের ঘটনাবলীর সময় প্রথম তাঁর উল্লেখ করেন। যখন মুসা ইবন বুগা আল-কাবিরের বিদ্রোহ শুরু হয়, তখন মাসরুর ছিলেন সেই কয়েকজন কর্মকর্তার একজন, যারা আব্বাসীয় খলিফার প্রতি অনুগত ছিলেন। তখন তাঁকে খলিফার প্রাসাদের প্রশাসনের দায়িত্বে নিয়োজিত করা হয়। বিদ্রোহীদের বিরুদ্ধে যুদ্ধে তিনি আল-মুহতাদির ডানপক্ষের নেতৃত্বে ছিলেন, কিন্তু খলিফার বাহিনী পরাজিত হয় এবং সৈন্যরা পালিয়ে যায়।

আল-মুতামিদের শাসনামলে (শা. ৮৭০–৮৯২ খ্রি.) খলিফার ভাই ও কার্যত সাম্রাজ্যের শাসক আল-মুয়াফফাক মাসরুর আল-বালখিকে আব্বাসীয় সেনাবাহিনীর অন্যতম প্রধান কর্মকর্তা হিসেবে নিয়োগ দেন।  ৮৭২ খ্রিস্টাব্দে তিনি উর্ধ্ব মেসোপটেমিয়ায় ইয়াকুবীয় অ্যাসিরীয়দের বিরুদ্ধে একটি সামরিক অভিযান পরিচালনা করেন এবং তাদের পরাজিত করতে সক্ষম হন। একই বছরে (৮৭২) এবং পরবর্তীতে ৮৭৪ ও ৮৭৫ খ্রিস্টাব্দে তিনি আল-জাজিরা অঞ্চলে খারিজি বিদ্রোহী মুসাভির বিরুদ্ধে একাধিক অভিযান পরিচালনা করেন। 

৮৭৫ সালে তিনি মুসা বিন বুগার স্থলাভিষিক্ত হয়ে জান্জ বিদ্রোহ দমন কার্যক্রমের সর্বাধিনায়ক নিযুক্ত হন। একই সঙ্গে তাকে আহওয়াজ, বসরা, তিগরিস নদীসংলগ্ন অঞ্চল, ইয়ামামা ও বাহরাইনের গভর্নর হিসেবে নিয়োগ দেওয়া হয়।  ঐ বছরই খলিফা আল-মুতামিদের উত্তরাধিকার সংক্রান্ত একটি ব্যবস্থার অংশ হিসেবে তাকে আনুষ্ঠানিকভাবে আল-মুয়াফ্‌ফাকের পক্ষ থেকে খিলাফতের সমস্ত পূর্বাঞ্চলীয় প্রদেশের গভর্নর হিসেবে নামমাত্র নিয়োগ প্রদান করা হয়। 

৮৭৬ সালে মাসরুর সাফ্ফারীয় আমির ইয়াকুব ইবনুল লাইসের ইরাকে অগ্রযাত্রা থামানোর অভিযানে অংশ নেন। ইয়াকুবের অগ্রগতি মন্থর করার উদ্দেশ্যে তিনি ওয়াসিতের চারপাশের অঞ্চল প্লাবিত করেন। এর জন্য তিনি দজলা নদীর উপর একটি বাঁধ ভেঙে দেন। এরপর তিনি সিব বানী কুমায় অবস্থিত প্রধান সরকারি বাহিনীর দিকে অগ্রসর হন। দিয়ার আকুলের যুদ্ধে সময় যখন উভয় বাহিনী মুখোমুখি হয়, তখন মসরুর আল-মুওয়াফফাকের সেনাবাহিনীর বাম অংশের নেতৃত্ব দেন। আব্বাসীয় বাহিনী বিজয়ী হওয়ার পর যুদ্ধে মাসরুরের ভূমিকা একটি প্রকাশ্য ঘোষণায় স্বীকৃত হয় এবং তাঁকে আবুল সাজ দাওদাদের সম্পত্তি প্রদান করা হয়, যিনি সাফ্ফারীয় পক্ষে যুদ্ধ করেছিলেন।

যুদ্ধের পর মাসরুর পুনরায় জান্জদের বিরুদ্ধে সামরিক কার্যক্রম তদারকি করতে শুরু করেন। তিনি আহওয়াজ অঞ্চলের দিকে অগ্রসর হন এবং সেখানে সময়ে সময়ে বিদ্রোহীদের সঙ্গে সংঘর্ষে লিপ্ত হন।  ৮৮১ খ্রিস্টাব্দে আল-মুওয়াফ্‌ফাক যখন সিদ্ধান্ত নেন যে তিনি নিজে জান্জ বিদ্রোহ দমনে অভিযানে নেতৃত্ব দেবেন, তখন মাসরুর তার শিবিরে যোগ দেন এবং বিদ্রোহের পুরো সময়জুড়ে তার একজন সেনাপতি হিসেবে দায়িত্ব পালন করেন। তিনি জান্জদের রাজধানী আল-মুখতারার ওপর আক্রমণে অংশগ্রহণ করেন। তবে ৮৮৪ সালের চূড়ান্ত আক্রমণের সময় তার নামের কোনো উল্লেখ পাওয়া যায়।

## পরিবার
মাসরুরের দুইজন পুত্রের কথা জানা যায়। তাদের মধ্যে একজন ছিলেন মুহাম্মদ ইবনে মাসরুর। ৮৭৯ সালে আল-মুওয়াফ্ফাক তাকে মক্কার সড়কের (মক্কা রোড)  প্রশাসক হিসেবে নিয়োগ দেন। পরবর্তীতে মুহাম্মদ ইবন মাসরুর তার ভাই আলীকে নিজের প্রতিনিধি হিসেবে ওই দায়িত্ব গ্রহণ করার জন্য প্রেরণ করেন। কিন্তু আল-মুগিসাহ অভিমুখে যাত্রাপথে বনু আসাদ গোত্রের কিছু উপজাতীয় লোক তাকে হত্যা করে।

## তথ্যসূত্র


## গ্রন্থপঞ্জি

* 
* 
* 
* 
* 

বিষয়শ্রেণী:আব্বাসীয় কর্মকর্তা
বিষয়শ্রেণী:৮৯৩-এ মৃত্যু